
Παρασκευή, 14 Αυγούστου 2026
ΔΕΛΤΙΟ ΤΥΠΟΥ
Παράνομη ναύλωση Ι/Φ σκάφους στα Μέγαρα - Συνέχεια ενημέρωσης αναφορικά με τον εντοπισμό και τη διάσωση 48 αλλοδαπών νότια της Γαύδου - Αδυναμία προσέγγισης Ε/Γ-Ο/Γ πλοίου στην Αλόννησο και στη Σκόπελο


Τις πρωινές ώρες σήμερα, στελέχη του Τμήματος Ασφάλειας του Κεντρικού Λιμεναρχείου Ελευσίνας και του Γ’ Λιμενικού Τμήματος Μεγάρων, κατόπιν ελέγχου που διενήργησαν σε ιστιοφόρο (Ι/Φ) σκάφος σημαίας Πολωνίας, το οποίο ελλιμενιζόταν στον λιμένα Νέας Περάμου Αττικής, διαπίστωσαν ότι αυτό τελούσε υπό καθεστώς παράνομης ναύλωσης κατά παράβαση του Ν. 4926/2022 (Α’ 82). Από τη Λιμενική Αρχή Μεγάρων κινήθηκε η διαδικασία επιβολής διοικητικών κυρώσεων, ενώ παράλληλα απαγορεύτηκε ο απόπλους του σκάφους, μέχρι την καταβολή του προστίμου ή την κατάθεση εγγυητικής επιστολής.

	     *****

Συνέχεια ενημέρωσης: 
Αναφορικά με τον εντοπισμό και διάσωση 48 αλλοδαπών, τις πρωινές ώρες σήμερα νότια της Γαύδου, συνελήφθη ένας 14χρονος αλλοδαπός (υπήκοος Ν. Σουδάν) εκ των ανωτέρω, για παράβαση του Ν. 3386/2005 «Παράνομη είσοδος στη χώρα», του Ν. 5038/23 "Διευκόλυνση" και του άρθρου 306 του Π.Κ. "Έκθεση", καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς, εκκίνησαν τις βραδινές ώρες την 13.08.26 από το Τομπρούκ της Λιβύης, έναντι χρηματικής αμοιβής, για τη μεταφορά τους στην Ελλάδα. Προανάκριση διενεργείται από το Κεντρικό Λιμεναρχείο Χανίων. 

*****

Τις μεσημβρινές ώρες σήμερα, ενημερώθηκε η Λιμενική Αρχή της Αλοννήσου για την αδυναμία προσέγγισης του επιβατηγού-οχηματαγωγού-ταχύπλοου (Ε/Γ-Ο/Γ-Τ/Χ) πλοίου ¨ΣΠΗΝΤΡΑΝΝΕΡ ΤΖΕΤ ΙΙ¨ Ν.Π. 12846 στο λιμάνι της Αλοννήσου, λόγω των δυσμενών καιρικών συνθηκών που επικρατούσαν στην περιοχή. Το πλοίο εκτελούσε το προγραμματισμένο δρομολόγιο Θεσσαλονίκη – Σκιάθος – Αγνώντας – Σκόπελος – Αλόννησος – Μαντούδι και επιστροφή. Στο λιμάνι της Αλοννήσου ανέμεναν προς επιβίβαση 80 επιβάτες, 29 Ι.Χ.Ε. οχήματα και 2 Δ/Κ, ενώ από το πλοίο επρόκειτο να αποβιβαστούν 193 επιβάτες, 25 Ι.Χ.Ε. οχήματα και 4 Δ/Κ. Οι επιβάτες πρόκειται να προωθηθούν στους προορισμούς τους με μέριμνα της εταιρείας.

            *****

Τις μεσημβρινές ώρες σήμερα, ενημερώθηκε η Λιμενική Αρχή της Αλοννήσου για την αδυναμία προσέγγισης του επιβατηγού-οχηματαγωγού-ταχύπλοου (Ε/Γ-Ο/Γ-Τ/Χ) πλοίου ¨ΣΠΗΝΤΡΑΝΝΕΡ ΤΖΕΤ ΙΙ¨ Ν.Π. 12846 στο λιμάνι της Σκοπέλου, λόγω των δυσμενών καιρικών συνθηκών που επικρατούσαν στην περιοχή. Το πλοίο εκτελούσε το προγραμματισμένο δρομολόγιο Μαντούδι – Γλώσσα – Σκιάθος – Βόλος – Σκιάθος – Γλώσσα – Σκόπελος – Αλόννησος – Γλώσσα - Σκιάθος - Μαντούδι. Στο λιμάνι της Σκιάθου ανέμεναν προς επιβίβαση 119 επιβάτες, 18 Ι.Χ.Ε. οχήματα και 2 Δ/Κ, ενώ από το πλοίο επρόκειτο να αποβιβαστούν 151 επιβάτες, 15 Ι.Χ.Ε. οχήματα και 4 Δ/Κ. Οι επιβάτες πρόκειται να προωθηθούν στους προορισμούς τους με μέριμνα της εταιρείας.

     *****

Τις μεσημβρινές ώρες σήμερα, ενημερώθηκε το Λιμεναρχείο Ιτέας για τον τραυματισμό ενός 44χρονου ημεδαπού εργαζόμενου σε πλωτή μονάδα εκτροφής ιχθύων στην περιοχή του όρμου «ΑΝΔΡΟΜΑΧΗ» Γαλαξιδίου. Ειδικότερα, ο 44χρονος ο οποίος βρισκόταν εντός βοηθητικού σκάφους ιχθυοκαλλιέργειας, κατά την προσπάθεια απόδεσης του σκάφους, τραυματίστηκε στον δείκτη του δεξιού χεριού. Ο τραυματίας μεταφέρθηκε αρχικά στο Γενικό Νοσοκομείο Άμφισσας και στη συνέχεια, στο Γενικό Νοσοκομείο Αττικής ¨ΚΑΤ¨, για παροχή περαιτέρω ιατρικής περίθαλψης. Προανάκριση διενεργείται από το Λιμεναρχείο Ιτέας.

